
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	







Poslovni broj: 11.St-48/2015-17



U IME REPUBLIKE HRVATSKE
RJEŠENJE 
Trgovački sud u Splitu, po sutkinji Ani Golub Gruić, u skraćenom stečajnom postupku pokrenutom povodom zahtjeva Ministarstva financija - Porezne uprave, Područni ured Dalmacija, OIB: 18683136487, nad dužnikom N. PAUKO NEKRETNINE d.o.o., OIB: 98285842188, Split, Vukovarska 158, 12. veljače 2019.
riješio je
Obustavlja se skraćeni stečajni postupak nad trgovačkim društvom N. PAUKO NEKRETNINE d.o.o., OIB: 98285842188, Split, Vukovarska 158.
Obrazloženje
Povodom zahtjeva Ministarstva financija - Porezne uprave, Područni ured Dalmacija, rješenjem ovog suda poslovni broj 4.St-48/2015 od 10. srpnja 2015. pokrenut je skraćeni stečajni postupak nad dužnikom N. PAUKO NEKRETNINE d.o.o., OIB: 98285842188, Split, Vukovarska 158.
Rješenjem ovog suda poslovni broj 4.St-48/2015 od 10. srpnja 2015. pokrenut je skraćeni stečajni postupak nad dužnikom.
Zaključkom poslovni broj 11.St-48/2015-10 od 17. prosinca 2018. pozvani su vjerovnici dužnika da u roku od četrdeset pet (45) dana od dana objave ovog oglasa u ˝Narodnim novinama˝, predlože otvaranje stečajnog postupka nad dužnikom. Predmetni zaključak objavljen je na mrežnoj stranici e-Oglasna ploča sudova istoga dana, a u ˝Narodnim novinama˝ 21. prosinca 2018.
Postupajući po predmetnom oglasu, podneskom od 21. prosinca 2018. (list 29-32 spisa) Republika Hrvatska, Ministarstvo financija predložila je otvaranje stečajnog postupka nad dužnikom u bitnom navodeći:
· da dužnik ima dospjelih, a nepodmirenih tražbina prema Republici Hrvatskoj u visini od 1.864.528,56 kn
· da prema bilanci iz 2011. godine dužnikovu imovinu čine alati, pogonski inventar i transportna oprema vrijednosti 4.580.200,00 kn te sirovine i materijal u iznosu od 11.644.517,00 kn kao i dani zajmovi.
Odredbom članka 335.h Stečajnog zakona („Narodne novine“ 44/96, 29/99, 129/00, 123/03, 82/06, 116/10, 25/12, 133/12 i 45/13; dalje SZ/96) propisano je da ako članovi uprave ili osobe ovlaštene za zastupanje pravne osobe u roku od petnaest dana ne podnesu prokazni popis imovine pravne osobe ili ako iz toga popisa proizlazi da pravna osoba ima imovinu koja ne bi bila dostatna ni za pokriće predvidivih troškova stečajnoga postupka, te ako u roku od četrdeset pet dana ni jedan vjerovnik ne predloži otvaranje stečajnoga postupka i ne predujmi sredstva za pokriće troškova toga postupka, smatrat će se da je pravna osoba nesposobna za plaćanje.
Odredbom članka 335.i SZ/96 propisano je da ako se ne ispune uvjeti za istovremeno otvaranje i zaključenje stečajnog postupka nad pravnom osobom u smislu odredbe članka 335.h ovoga Zakona, sud će obustaviti skraćeni stečajni postupak i donijeti rješenje o pokretanju prethodnog postupka, odnosno otvaranju stečajnog postupka, na koje se primjenjuju opće odredbe toga Zakona, osim ako odredbama te Glave nije drugačije propisano.
Iz naprijed utvrđenih činjenica slijedi da nisu ispunjeni uvjeti za provođenje skraćenog stečajnog postupka radi čega je, temeljem odredbe članka 335.i SZ/96, valjalo odlučiti kao u izreci ovog rješenja.
U Splitu 12. veljače 2019.
         Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić


Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

